Philippe, filz de roy de France, duc de Bourgoingne, à touz ceulx qui ces lettres verront, salut. Comme pour les doubtes qui à present sont et ont esté en notre duchié de Bourgoingne et ou pais environ, pour cause des routiers, des compaignies et autres ennemis qui y ont esté et sont, nostre bailli d’Ostun affermans la garde des clerx des portes du cloistre d’Ostun à nous appartenir en tout temps de guerre et de doubte, et de ce nous estre et noz predecesseurs dux de Bourgoingne avoir esté par temps souffisant en possession et saisine paisibles, ont requis et commandé aux dean et chapitre d’Ostun que les clerx desdictes portes, especialement celles de la porte de Breu qui est en la clausive et forteresse de la dicte ville, il li baillassent pour nous et en nostre nom, et pour ce que il en furent desobeissans et renus, eust pris et tenist leur temporel à nostre main, de laquelle chose les diz dean et chapitre se soient complains à nous en disant la garde des dictes clerx à eux en tout temps, tant de guerre et de doubte, comme autre, et non à nous ne autre appartenir: savoir faisons que, eulz oys, nous de leur assentement avons ordené que senz prejudice de nous ne de eulx, les dictes clerx seront mises en la main de nostre bailli, comme en main souveraine, et en ycelle ou d’aultre qu’il y commettra de par nous, demourront jusques à la feste saint Remy en octobre prochain à venir, et que, pourvu ce, nostre dicte main mise à leur temporel, comme dessus est dit, en sera levée, senz prejudice, comme dit est, et avec ce que pendant le dit jour de la saint Remy, noz amez et feaulx conseillers l’abbé de saint Estienne de Dijon et maistre Bertaut d’Uncey, que à ce nous avons commis par noz autres lettres, appellé nostre procureur et le procureur des diz dean et chapitre, orront ce que l’une partie à l’autre voudroit dire sur les choses dessus dites, et se mestiers est, en enquerront, souverainement et de plain et senz long procès, la verité, et verront lettres et autres choses dont il se voudront aidier et en determineront et ordeneront selon ce que il verront estre à faire de raison. Donné à Ostun, le xxixe jour de janvier, l’an de grace mil CCC soixante et cinq. Par Mons. le duc à la relation du conseil. J. BLANCHET.